Die Geschenkdienst- und Kleinexporte GmbH (kort Genex; later bekend as Genex Geschenkdienst GmbH) was 'n sakeonderneming wat op 20 Desember 1956 deur die regering van die Duitse Demokratiese Republiek (DDR) gestig is. Dit was een van die grootste verdieners van buitelandse valuta vir die Kommerzielle Koordinierung ("Kommersiële Koördinasie"), 'n afdeling van die Departement van Buitelandse Handel van die DDR. Sy hoofkwartier was in Mauerstraße 86/88 in Oos-Berlyn gesetel. Oorspronklik het die onderneming slegs geskenkpakkies vir kerkgemeentes saamgestel. Eers ná die bou van die Berlynse Muur in 1961 is sakebetrekkinge uitgebou om selfs filiaalmaatskappye in Denemarke (Jauerfood AG in Kopenhagen-Valby) en Switserland (Palatinus GmbH in Zürich) in te sluit. Die onderneming het 'n katalogus met die titel Geschenke in die DDR versprei wat deur burgers van die Bondsrepubliek Duitsland (Wes-Duitsland) gebruik kon word om 'n groot verskeidenheid koopware te bestel en met Deutsche Mark (DM) te betaal. Die ware is dan regstreeks aan hul familielede en kennisse in die DDR afgelewer. Negentig persent van die produkte in die katalogus is in die DDR vervaardig.